’n Aanlyn loopbaangerigte vakbond - Solidariteit Boufonds
Tuis › Artikels › ’n Aanlyn loopbaangerigte vakbond
’n Aanlyn loopbaangerigte vakbond
Met die bekendstelling van die Solidariteit Wêreld-webwerf gons dit letterlik oor alles wat die webtuiste vir jou in jou persoonlike en werkslewe bied. Die omvattende webwerf maak van Solidariteit ’n volwaardige kuberunie en word gesien as ’n eerste in die vakbondwese; nie net in Suid-Afrika nie, maar wêreldwyd. Flip Buys, voorsitter van die Solidariteit Beweging, het by die bekendstelling van die webwerf gesê dat die ontwikkeling van só ’n kuberunie noodsaaklik is vir die uitbouing van die vakbond omdat die ekonomie verskuif het van die ou nywerheidsera na ’n inligtingsera.
Meer nog is daar op die Solidariteit Wêreld-webtuiste ’n toegewyde loopbaanblad wat gebruikers bystaan met die beplanning en uitbouing van hul loopbane. Dié blad is ontwerp om veral jongmense aan die begin van hul loopbane te help beplan en om hulle met genoegsame inligting by te staan om sodoende ingeligte keuses aangaande hul loopbaan te maak. Verder bied die blad aan werkslui ’n platform om hul loopbaangroei en ontwikkeling te beplan.
Daar is onder meer funksies om jou te help om jou CV op te stel en ook om meer uit te vind oor beroepsvoorligting, vak- en beroepskeuses. Op die loopbaanblad kan jy ook meer inligting kry oor hoe om aansoek te doen om ’n studiebeurs by Solidariteit Helpende Hand en selfs ook psigometriese toetsing.
Solidariteit beywer hom vir die opleiding en ontwikkeling van werks- en ambagslui. Die blad dien as net nog ’n voorbeeld van hoe die Solidariteit Beweging voortdurend daarna streef om te help bou aan die toekoms deur volhoubare kwaliteitopleiding en -ontwikkeling daar te stel. Besoek die Solidariteit Wêreld blad hier.